
Acasă » Analize > Banca Centrală Europeană vrea să monitorizeze "strâns activitatea din social media" 


Banca Centrală Europeană a cerut unor creditori să monitorizeze strâns activitatea 
din social media, pentru a detecta înrăutățirea încrederii, care ar putea duce la 
retrageri masive din depozite, au declarat pentru Reuters două surse bancare care 
au dorit să-și păstreze anonimatul. 


Autoritățile europene de reglementare au extins verificările privind lichiditățile băncilor, după 
colapsul de anul trecut al băncii americane Silicon Valley Bank și al grupului elvețian Credit 
Suisse, susțin sursele. În martie, Autoritatea Bancară Europeană (EBA) a cerut organismelor 
relevante de reglementare să evalueze riscurile, inclusiv din social media, care ar putea 


„contribui la deteriorarea percepției publice și a reputației instituției”. 


Băncile se pot confrunta cu dificultăți financiare dacă clienții efectuează în același timp 
retrageri masive din depozite. În octombrie 2002, o postare a unui jurnalist pe social media 
în care se arăta că „o bancă internaţională de investiții importantă este pe marginea 
prăpastiei” a provocat retrageri de peste 100 de miliarde de dolari din partea clienților 
Credit Suisse, până la 31 decembrie 2022. 


Viteza cu care clienții și-au retras banii din depozite a dus la o dezbatere globală dacă, 
conform actualelor reglementări, instituțiile pot face față șocurilor legate de lichidităţi, și 


dacă ar putea fi necesare noi reguli. 


Ca răspuns la solicitările BCE, un mare creditor european a angajat o echipă care 
semnalează postările negative semnificative la adresa situaţiei financiare a băncii, 
postări care pot afecta depozitele. Deși o detectare timpurie ar putea să nu 
oprească retragerile, băncile și organismele de reglementare vor să nu fie prinse 
cu garda jos, susțin sursele. 


Un purtător de cuvânt al BCE a refuzat să facă comentarii. 


„Social media permite răspândirea mai rapidă a informaţiilor dar de asemenea poate duce la 
amplificarea șocurilor”, se arată în raportul de stabilitate financiară al BCE, publicat în 
noiembrie. În plus, instituţia cu sediul la Frankfurt a accelerat în ultimele luni verificarea 
informaţiilor privind lichiditățile. 


Autoritatea bancară europeană (EBA) a informat anul trecut că va începe să verifice dacă 
organismele naţionale de reglementare testează ipotezele cu care lucrează băncile când vine 
vorba de găsire de lichiditate după un colaps bancar, în special având în vedere „potenţiala 
viteză cu care sunt retrase depozitele, un element crucial care a ieșit la lumină în contextul 
recentelor crize din SUA și Elveţia”. 


Evaporarea rapidă a lichidităţii, evidenţiată de colapsul Silicon Valley Bank în SUA, a 
determinat deja organismele globale de reglementare să revizuiască cerinţele zilnice de 
lichidităţi ale băncilor. Lichiditatea se referă la numerarul disponibil imediat pentru a finanța 
operaţiunile de zi cu zi ale băncii fără a fi nevoită să vândă active. 


